Spieth ook in Houston kluts kwyt | Netwerk24
Die Amerikaanse gholfspeler Jordan Spieth se nagmerrie-spelpeil het in die Houston Ope voortgeduur toe hy rondes van 73 en 71 houe (144) in die eerste twee rondes aangeteken het en nie kon kwalifiseer om verder te speel nie.
Met slegs 'n paar dae oor voor dié week se Amerikaanse Meesters is dit slegte nuus vir een van die wêreld se talentvolste, maar mees onbestendige spelers.
Spieth kon juis nie in die eerste vier toernooie ná die hervatting van die PGA-reeks ná die Covid-19-pandemie tussen die top-35 spelers eindig nie.
Hy kon ook nie vir die laaste twee rondes van die Safeway Ope en die Amerikaanse Ope kwalifiseer nie.
Spieth was Donderdag ná die eerste 12 putjies voor in die Houston Ope, maar hy het ses houe meer as baansyfer oor die laaste ses putjies aangeteken met 'n telling van 40 houe oor die laaste nege putjies.
Hy het dit opgevolg met 71 houe in die tweede ronde en kon nie die valbyl vryspring nie.
Intussen is die jong Chileen Joaquin Niemann se drome ook verby nadat hy positief vir Covid-19 getoets is.
Niemann, wat in 2018 die Latyns-Amerikaanse amateurkam- pioen was, het in sy laaste ses PGA-toernooie vyf keer tussen die top-25 geëindig. Hy het sy debuut in die Meesters in 2018 gemaak en is uitgenooi om vanjaar te speel ná sy sege in die Greenbrier Classic verlede jaar in September. – Reuters, BBC